
Zagreb, 27. srpnja 2026.
HOK izborio manje opterećenje za sve paušalne obrtnike, a za njih 77.000 neće biti nikakve promjene 
Zahvaljujući prijedlozima Hrvatske obrtničke komore gotovo 85% paušalnih obrtnika zadržava postojeće porezno opterećenje, a čak 27 milijuna eura godišnje ostat će hrvatskim obrtnicima

Hrvatska obrtnička komora pozdravlja odluku Vlade Republike Hrvatske da u konačnom prijedlogu poreznih izmjena prihvati ključne prijedloge HOK-a iznesene tijekom intenzivnog dijaloga s Ministarstvom financija.
Najvažniji među njima jest zadržavanje postojećeg modela oporezivanja i obračuna doprinosa za paušalne obrtnike s godišnjim primicima do 40.000 eura, kojih je gotovo 85%. Time će više od 77.000 paušalnih obrtnika nastaviti poslovati pod jednakim poreznim uvjetima kao i dosad. Istodobno je u odnosu na prvotni prijedlog ublaženo povećanje poreznog opterećenja u dva najviša razreda paušalnog oporezivanja. Porezno opterećenje je u novom prijedlogu smanjeno onima u razredima do 50.000 i do 60.000 EUR primitaka, za 600, odnosno 720 EUR godišnje po obrtniku, čime će hrvatskim  paušalnim obrtnicima godišnje ostati više od 27 milijuna eura za razvoj poslovanja, ulaganja i očuvanje radnih mjesta. 
Od početka smo upozoravali da kratkoročni fiskalni učinak ne smije ugroziti razvoj hrvatskog obrtništva i održivost poslovanja desetaka tisuća paušalnih obrtnika. Zato nismo ostali samo na kritikama, nego smo Ministarstvu financija ponudili konkretan i argumentiran prijedlog. Danas možemo reći da je prihvaćen naš ključni zahtjev – više od 77.000 paušalnih obrtnika zadržat će postojeće porezno opterećenje, a hrvatskim obrtnicima ostat će više od 27 milijuna eura godišnje za razvoj poslovanja, ulaganja i očuvanje radnih mjesta. To potvrđuje da otvoren dijalog, stručni argumenti i partnerski odnos mogu donijeti konkretne rezultate za hrvatske obrtnike“, istaknuo je predsjednik Hrvatske obrtničke komore Dalibor Kratohvil. 
Kada je krajem svibnja predstavljen prvotni prijedlog poreznih izmjena, Hrvatska obrtnička komora odmah je upozorila da bi predloženo povećanje poreza i doprinosa moglo dovesti do rasta cijena usluga, smanjenja ulaganja, usporavanja razvoja obrtništva i slabljenja interesa za pokretanje vlastitog poslovanja. Nakon provedene analize HOK je Ministarstvu financija predstavio argumentirane prijedloge koji bi sačuvali konkurentnost i održivost najvećeg dijela hrvatskih obrta te nastavio poticati samozapošljavanje, poduzetničku aktivnost i gospodarstvo. Predloženo je zadržavanje postojećeg modela za paušalne obrtnike s godišnjim primicima do 40.000 eura te postupnije i razmjernije povećanje opterećenja u dva najviša razreda paušalnog oporezivanja.
Hrvatska obrtnička komora smatra kako je postignut značajan iskorak i za dva najviša porezna razreda paušalnog oporezivanja. Prihvaćeno je povećanje porezno priznatih izdataka u oba razreda, iako ne u iznosu od 80% koliko je tražio HOK. Djelomičnim prihvaćanjem prijedloga HOK-a paušalnim obrtnicima u razredu do 50.000 porezno priznati izdaci povećani su od inicijalno predloženih 60% na 70%, odnosno u razredu do 60.000 od predloženih 45% na 55% . Paušalni obrtnici koji ostvaruju primitak iznad 40.000 eura ipak će manje plaćati 11,6 milijuna eura u odnosu na predstavljeno u svibnju, ali će HOK za njih u nastavku zakonodavnog postupka nastaviti zagovarati dodatno ublažavanje opterećenja. Cilj je da prijelaz između poreznih razreda bude postupniji i da potiče rast obrta, a ne da obeshrabruje njegovo širenje. 
„Prihvaćeni su naši ključni prijedlozi, a za preostala otvorena pitanja nastavljamo tražiti najbolje rješenje i obrtnicima biti na raspolaganju za sva pitanja oko odabira najboljeg modela poslovanja. Hrvatska obrtnička komora nastavit će zastupati interese obrtnika u svim razredima paušalnog oporezivanja i predlagati rješenja koja potiču rast, razvoj i konkurentnost hrvatskog obrtništva.“, zaključio je Kratohvil.
HOK će nastaviti biti konstruktivan partner Vladi Republike Hrvatske i Ministarstvu financija u stvaranju poreznog sustava koji će biti pravedan, jednostavan, predvidiv i poticajan za razvoj hrvatskog obrtništva. Rezultati postignuti u ovom poreznom procesu potvrđuju da se upornim dijalogom, stručnim argumentima i odgovornim zastupanjem interesa obrtnika mogu postići konkretne promjene. Tim ćemo pristupom nastaviti zastupati interese hrvatskih obrtnika i predlagati rješenja koja pridonose razvoju obrtništva. Istovremeno, usvojena rješenja potvrđuju da obrt i dalje ostaje jednostavan, predvidiv i konkurentan oblik poslovanja te najbolji izbor za pokretanje i razvoj vlastitog posla.

